Else Theill Sørensen (KF), 2004-03-12:
Det Konservative Folkeparti kan ikke støtte forslaget, og det kommer nok ikke bag på forslagsstillerne.
Min første understregning i bemærkningerne er faktisk præcis den samme, som hr. Søren Krarup netop fremhævede, nemlig at der står, at forslagsstillerne finder det uværdigt, at Folketingets flertal har nedsat ydelserne til asylansøgere, der hører til blandt de økonomisk svageste grupper i Danmark.
Det gør de ikke, for de er ikke en økonomisk svagt stillet gruppe i Danmark.
De er ikke nogen gruppe i Danmark.
De søger om at komme ind og høre til det danske samfund.
Hvis de får asyl, hvis de er flygtninge,
har de straks en anden status, og hvis de så efterfølgende får permanent opholdstilladelse, indfødsret osv., er de naturligvis en del af Danmarks befolkning.
Det næste er måske sådan en lillebitte ting, men det er en ting, som jeg alligevel synes viser lidt om holdningsforskellene.
Der står, at forslagsstillerne mener, at asylansøgerne skal tilbydes rimelige og værdige forhold, mens de er i Danmark.
Det er ud fra sådan en eller anden betragtning om, at her sidder der altså en flok mennesker, som vi gerne vil gøre noget for.
Min holdning er den, at jeg ser sådan på det, at der burde stå asylansøgere, for det er jo netop sådan, at det faktum, at de økonomiske vilkår er bedre i asylansøgningsfasen, kan have en virkning på, om folk søger lige præcis til Danmark for at søge asyl.
Hvis det kun var asylansøgerne, altså dem, der lige nu er asylansøgere, så var det en helt anden sag.
Så kunne man jo sige, at det er da meget muligt.
Men det er jo også et spørgsmål om, at det ikke skal være et for tillokkende tilbud.
Det omtaler forslagsstillerne også, idet de lidt længere nede siger, at det kan være, at regeringen blot ønsker at forringe de økonomiske vilkår for asylansøgerne så meget, at verdens flygtninge rejser uden om Danmark.
Jeg håber da ikke, at verdens flygtninge, altså dem, der faktisk er forfulgte og har et virkeligt behov for at blive beskyttet, fordi de nødvendigvis må flygte fra deres hjemland, flygter uden om Danmark på grund af en lille nedsættelse i de økonomiske fordele, de kan få.
Jeg går ud fra, at flygtninge, som rejser den halve jord rundt for at komme til Danmark, mestendels kommer her for at søge beskyttelse, og det er der faktisk ikke nogen af os, der på noget tidspunkt har sagt at de ikke måtte eller skulle gøre, eller at vi ville hindre dem i det.
Med hensyn til den sidste del om aktivering i stedet for de tvangsmæssige foranstaltninger ville det tilskynde de afviste asylansøgere til at samarbejde om deres udsendelse, fordi de får håb om en fremtid, efter at de er sendt ud af Danmark.
Det er selvfølgelig rigtigt nok.
Jeg ikke ved, om jeg skal bruge ordet desværre, det kan måske misforstås lidt, men de får altså også nogle gange et håb om at bliver her, som ikke er et begrundet håb, og nogle af de mennesker holder krampagtigt fast i det, og hver dag, de er her, tænker de, at så længe dagene går, er der et håb om, at der sker et eller andet, så de får lov at blive her.
Det var sådan nogle kommentarer til det her, og så vil jeg i øvrigt sige, at jeg synes da også, det ville være en god idé, hvis man for nogle grupper i visse situationer kunne finde en fornuftig aktivering, sådan som ministeren også åbnede for.